寄題陳國器容膝齋
作者：朱松
朝代：宋

paragraphs: 淵明乃畸人，遊戲於塵寰。
南窗歸徙倚，宇宙容膝間。
豈不念斗米，折腰諒匪安。
是非無今昨，飛倦會須還。
國器青雲姿，逸志追孔鸞。
曲肱數椽底，尚友千載前。
規模琴書室，料理松菊緣。
心遊萬物表，了覺函丈寬。
念君方適越，昔至誰云然。
要知丘壑志，本出軒裳先。
瑣闥麗宸居，追飛不云艱。
回車莫待遠，泉石聞此言。